Isis-terroristit suunnittelevat kemiallisia ja ydiniskuja Eurooppaan, kansainväliset turvallisuusviranomaiset varoittavat.

Isisin irakilaiskaupungista ajaneet irakilaissotilaat poseeraavat Isis-lipun kanssa. AP

Sekä puolustusliitto Nato että EU uskovat Isisin yrittävän hankkia omistukseensa kemiallisia, biologisia ja ydinaseita hyökätäkseen länsimaita vastaan.

– Tiedämme, että terroristit yrittävät hankkia näitä aineita, Lontoossa tällä viikolla järjestettyyn turvallisuus- ja terrorismin vastaiseen konferenssiin osallistunut Naton Jamie Shea sanoi.

Isisin uskotaan yrittävän myös asentaa pommeja ihmiskehoon tai kuskittomiin autoihin.

Brysselissä maaliskuussa terrori-iskuihin osallistuneet ja niissä kuolleet El-Bakraouin veljekset tarkkailivat belgialaisen ydinvoimalapomon liikkeitä. Veljesten arveltiin yrittäneen hankkia käsiinsä ydinmateriaalia.

Likainen pommi?

Turvallisuusviranomaiset uskovatkin Isisin yrittävän aktiivisesti etsivän keinoja saada haltuunsa ydinmateriaalia räjäyttääkseen ns. likaisen pommin jossain eurooppalaisessa kaupungissa. Isis teki helmikuussa kemiallisen iskun Peshmerga-sotilaita vastaan Irakissa.

Maaliskuussa Isis iski kahdesti kemiallisin asein shiiojen asuttamaan irakilaiseen Tazan kaupunkiin. Iskuissa kuoli kolmevuotias lapsi ja 600 ihmistä haavoittui.

Euroopan kaupungit saattavatkin nyt olla Isisin seuraavia kohteita, kun kalifaatin valta ja alueet Syyriassa ja Irakissa vähenevät.

Eilen saksalainen Bild-lehti kertoi Isisin yrittävän iskeä kesällä eurooppalaisissa rantalomakohteissa pommein ja asein. Suurin uhka kohdistuu Espanjan Aurinkorannikolle, Etelä-Ranskaan ja Italian rantalomakohteisiin niin Väli- kuin Adrianmeren puolella.

Lähteet: Ib.Times, Daily Mail, Österreich